google/wiki40b huggingface dataset:
Ågerup kirke (Holbæk kommune)

Inventar

Kirkens eldste inventar er døpefonten i granitt som er fra 11-1200-tallet. Den har en høyde på 81 cm og diameter på 75 cm.
Det antas at den er utført av samme verksted som står bak fonten i Fardrup kirke. Kummen og foten er sylinderformet. Rundt kummen på utsiden er en sammenhengende bord av spisse trekanter. Det er fremdeles rester av maling på fonten.
Mellom våpenhuset og kirken er en dør av ek fra 1589.
Korbuekrusifikset hang tidligere i korbuen, men er senere plassert over inngangspartiet, hvor det henger skrått inn mot veggen. Krusifikset er datert til ca. år 1500 og er rundt 130 cm høyt.
Det fremstiller Jesus på korset med flettet tornekrans på hodet. Han har øynene igjen og åpen munn og er avbildet med skjegg. Armene er flate, fingrene krumme. Selve kroppen er fremstilt bred og også denne er flat. Jesus er iført lendeklede og har nagler i føttene.
Altertavlen er en fløyaltertavle fra 1509, med nyere malerier i sidefeltene. Tavlen ble gitt som gave til kirken av Mattis Olsen til ære for sankt Anna ifølge en påskrift etterfulgt av et bomerke. Hovedfeltet er et relieff med fremstilling av den hellige familie. De tre voksne er Maria som har Jesusbarnet stående i fanget. Til høyre for henne sitter Josef eller muligens hennes far Joakim og på den andre siden hennes mor, Anna. Nederst på midtfeltet står en innskrift: «:int: iar: us: her[r]es m: ccccc: op: dat: ix: da: gaf: mastis: olse: desse/ tavel: to: akkarop: kerke: in: de: eer: sancte: anna» (I det Herrens år 1509, da ga Mattis Olsen denne tavlen til Ågerup kirke til S. Annas ære). Under: «Olie» og et bomerke som viser en trekant på tre ben. Innskriften er rekonstruert og originalen er oppbevart ved Nationalmuseet.
I fløyene på første stand er det malerier av fire helgener med gylne glorier. I nordfløyen ser man en uidentifisert helgen, sannsynligvis en biskop. Videre i nordfløyen sankt Gjertrud, hun holder en modell av en kirke i den ene hånden. I sydfløyen også en uidentifisert helgen samt Maria Magdalena kledd i fotsid kjole.
På andre stand er en fremstilling av bebudelsen.
Altertavlen er utført i ek og har følgende mål; midtskapet 116 cm x 78 cm, toppfrisen er 9 cm høy, fløyene måler 116 cm x 39 cm og brettet med innskrift 11 cm x 73 cm x 1,5 cm.
Prekestolen er utført i bruskbarokk fra 1630-årene og har tilhørende himmel fra samme tid. Oppgangen er av ny dato; fra 1948. 
Selve prekestolen har fire arkader; rikt utskåret og malt. Fra veggen og inn mot oppgangen vises fremstillinger av dåpen, korfestelsen, oppstandelsen og himmelfarten. Øverst har den  innskrifter med sitater fra Bibelen malt med gult på blå bunn.
Straume Idrettspark

Straume idrettspark er hjemmearenaen til Sotra Sportsklubb siden 1998. Arenaen består av én naturgressbane og to kunstgressbaner. Ingen av disse banene har noen som helst form for tribune.
Den 13. juni 2007 møttes tidligere IL Øygard, nå Sotra Sportsklubb og Brann til et cup-oppgjør (andre runde) i Straume idrettspark. Brann vant kampen 5-0.
Sotra Sportsklubb med tilskudd fra flere organisasjoner, har de siste årene rustet opp tilhørende områder med turløyper med lys, kunstgressbane,  sandhåndballbaner, flerbrukshall Sotra Arena, innendørs fotballbane og en turnhall.
The Angels' Share

Handling

Filmen fokuserer mest på Robbie (Paul Brannigan), som i årevis har slitt med voldelig oppførsel, og har nok en gang blitt dømt til samfunnstjeneste. Samboeren Leonie gir ham nå et ultimatum - slutt med volden, ellers får han ikke se henne eller deres nyfødte sønn Luke. Leonies familie vil ha ham så langt unna henne som mulig, og han har ertet på seg flere tvilsomme folk, så han er i livsfare døgnet rundt, hvor enn han går. I samfunnstjenesten møter han på flere andre personer som han straks former et bånd med.
Via dem kommer han tilfeldigvis inn i en vinsmakingsbegivenhet, hvor han blir rost av eksperter for sine evner til å kunne gjenkjenne vinsmaker ved lukt. Gjennom dette blir han oppmerksom på The Angels' Share, en sjelden whiskytype hvis hver flaske er verdt hundretusenvis av pund. For å kunne forsørge familien og flytte fra hjembyen Glasgow, bestemmer han seg for å slå seg sammen med vennene og stjele litt fra kilden i Edinburgh. Den er imidlertid høyt sikret, så det er lettere sagt enn gjort, og de trenger en god plan.
Solstik (film)

Handling

En ung direktørdatter, frøken Søgaard, eier Fiskeby Badehotel. En dag når hun skal inspisere sitt hotell går hun tom for bensin og treffer en ung mann underveis. Han skyver bilen til badehotellet. Det blir forelskelse ved første blikk. Den unge mannen arbeider som portier på hennes hotell. Frøken Søgaard kler seg ut som piccolo. Hun vil lære portieren nærmere å kjenne, uten at han vet hvem hun er. Dessuten kommer to dobbeltgjengere dit....
Bux.to

Bux.to er et pyramidelignende svindelforetak startet av David John Withers og registrert i Den dominikanske republikk.
Selskapet markedsfører seg selv som en nettbasert reklamekanal der man blir betalt 1 cent for hver reklame man ser på i 30 sekunder, etter konseptet Paid-To-Click. I tillegg kan man verve flere medlemmer og tjene det samme hver gang en av dem man har vervet ser på en reklame. I utgangspunktet er det gratis å registrere seg.
Siden antall annonser man kan vise pr. dag er sterkt begrenset, er man avhengig av å rekruttere svært mange nye medlemmer for å skaffe seg en respektabel inntekt. Selskapet tilbyr da at man kan kjøpe opptil 500 medlemmer under seg som man da skal kunne tjene penger på. Tilsynelatende gir dette god avkastning, men allerede i 2008 rapporterte mange medlemmer om problemer med å få utbetalt det man hadde tjent. Konseptet menes å ligne en Ponzi-svindel
Withers hadde nettopp sonet ferdig en lang fengselstraff for bedrageri da han startet opp sin virksomhet i Bux.to
Daisuke Ishihara

Karriere

Daisuke Ishihara startet sin profesjonelle karriere i Ventforet Kofu i 1994.
Hungersnøden i Nederland 1944-1945

Hungersnøden i Nederland 1944-1945, også kjent som Hongerwinter på nederlandsk, var en sultkatastrofe i det tyskokkuperte Nederland under andre verdenskrig. Hungersnøden var spesielt stor i tette befolkningstrøk i Vest-Nederland, nord for de største elvene. En tysk blokade hindret importen av mat og brensel fra gårdsområder. Rundt 4, 5 millioner ble påvirket av sultkatastrofen, men mange overlevde på grunn av suppekjøkken. Ifølge forfatteren Loe de Jong, som skrev The Kingdom of the Netherlands During World War II, døde minst 22 000 av katastrofen. De fleste som døde skal ha vært gamle menn.
Sultkatastrofen avhørte da de allierte frigjorde området i mai 1945. Før det hadde nederlenderne fått brød importert fra Sverige og annen mat fra Royal Air Force, Canadas luftforsvar og United States Army Air Forces. De allierte hadde inngått en avtale med tyskerne om å få sende mat til nederlenderne mot at de tyske områdene ikke ble bombet. Denne planen ble kalt operasjon Manna og operasjon Chowhound.
Cucujiformia

Utseende

I størrelse varierer de fra mindre enn 1 mm til 18 cm (trebukken Titanus giganteus, som lever i Sør-Amerika). De varierer også svært mye i utseende, men mange har kølleformede antenner.

Levevis

Gruppen omfatter alvorlige skadedyr, særlig i familiene bladbiller (Chrysomelidae) og snutebiller (Curculionidae), hvor enkelte arter kan gjøre stor skade på planter. Men gruppen har også arter som er nyttige for mennesket, som mange marihøner (Coccinellidae), hvor flere arter lever av bladlus.
De fleste av artene lever i tropene og er dårlig kjent, det finnes også trolig svært mange hittil ubeskrevne arter. Omtrent halvparten av norske biller, nærmere 2000 av artene forekommer i Norge.
Kjente representanter er bark-, blad-, glansbiller, marihøner, mugg-, snutebiller og trebukker.
Xfire

Xfire er et program som kan installeres på datamaskiner, og blir brukt til å se når noen spiller et spill, hvilket spill de spiller, og hvilken server de spiller på. Det er også mulig å se hvem de spiller med, poengsummen til dem som spiller, og mye mer. Det er også mulig å være med å spille diverse spill via dette programmet.
Xfire fungerer også som et chat slik at det er mulig å prate med kontaktene over internett.
En liste over støttede spill finnes her: https://web.archive.org/web/20080509095212/http://xfire.com/games/
Clipper

Clippers storhetstid

Flere millioner applikasjoner ble bygget med Clipper, som f.eks. adressebok, programmer for å holde kontroll over aksjer og klienter og flere. En av fordelene med Clipper var at man kunne legge kode inn i C og assemblerspråk, som gjorde at man kunne utvide programmeringen. En av ulempene var at man enkelt kunne disassemble en Clipper-applikasjon til den originale koden (det fantes til og med programmer som ble solgt for dette formålet).
Clipper fikk også et makrospråk hvor makroene kunne lagres i databasen som tekst. Dette førte til at språket også ble benyttet til eventdrevne applikasjoner slik som teletorg.
Rundt 1990-tallet ble Clipper mer objektorientert, da Nantucket oppgraderte fra Clipper versjon 5.0 til 5.3. Men Clipper ble aldri helt objektorientert.

Porting

I 1994 ble den første versjonen av Clipper til Microsoft Windows (Clipper VO – Virtual Objects) lansert. Nantucket hadde endelig funnet ut at flertallet begynte å bruke Microsoft Windows, så trangen for å få flere til å bruke Clipper, økte.
Senere skiftet flere til Visual Basic (Microsoft), og senere Delphi (Borland), og Clipper døde mer eller mindre ut. Clipper ble altfor komplisert for seniorbrukere, og nybegynnerne begynte heller med Delphi eller Visual Basic (og senere også Java). Mange Clipper-utviklere tok dette tungt, siden VO hadde vist seg å være en sterk og sofistisert applikasjon for databaseutvikling.

Slutten av Clipper

I 1995 kjøpte Computer Associates Clipper, og gjorde slutt på DOS-versjonen av Clipper, samt videre utvikling av VO.
Tanzania under VM i friidrett 2017

Resultater

Resultatene er som følgende:

(Q, q – kvalifisert, NM – ikke noe gyldig resultat, SB – årsbeste)
Ylva Wærenskjold

Ylva Ambrosia Wærenskjold (født 1988 i Oslo) er en norsk forfatter, som debuterte på Forlaget Oktober i 2013 med den prosalyriske romanen Kom hjem når sorgene har løpt forbi. I 2016 kom hennes første diktsamling, Syv somre og femten vintre.
Ylva Ambrosia Wærenskjold er datter av billedkunstneren Camilla Wærenskjold. Hennes tippoldefar, Jens Peter Thiis var en norsk kunsthistoriker, konservator og museumsdirektør ved Nasjonalgalleriet.
Ylva Ambrosia Wærenskjold studerte ved Litterär Gestaltning, Akademin Valand fra 2012-2014. Hun har også studert ved forfatterstudiet i Tromsø, Kunstakademiet 2011-2012 og forfatterstudiet i Bø 2009-2010.
Hoplopyga

Utseende

Mellomstore, matte, brunlige gullbasser. Kroppen er noe bred og flat. Dekkvingenes søm (innerkant) er trukket ut til en spiss bakerst.

Utbredelse

Slekten er utbredt i Mellom-Amerika og Sør-Amerika, unntatt de sørligste delene.
Nematodirus battus infeksjon

Nematodirus battus infeksjon er en parasittsykdom hos sau.

Forekomst

Relativt ny i Norge. Trolig via import av suffolksau til Rogaland på 1950 tallet. Har spredd seg over store deler av Sør-Norge, også på fjellbeiter. Angriper i hovedsak lam, immuniteten utvikles fra tre til seks måneders alder.

Symptom

Utbrudd av sykdommen melder seg oftest de to første ukene i juni, med akutte dødsfall eller med vantrivsel, diaré og dårlig tilvekst. Lammet står med hengende hode og ører, har innsukne øyne og viser tegn på kraftig dehydrering

Årsak

Skyldes parasitten Nematodirus Battus. Voksne ormer legger egg som blir med avføringen ut på beite. Eggene tar lang tid å klekke og larven krever å gå gjennom en kuldeperiode før den klekker. Larven blir så spist av lam og larvene borer seg inn i veggen i magesekken, som igjen leder til symptomene.

Behandling

Vanlige parasittmiddel. Tiabendazol i minst dobbel dose. Ny behandling innen 14 dager. Flokken bør få ormemiddel redd før sending til fjells eller større utmarksbeite. Lam må ikke gå på infisert beite i tiden mellom behandling og sending.

Forebygging

Året etter utbrudd bør lammene få ormemiddel med 14 dagers mellomrom fram til fjellsending. Første behandling mellom 20. mai og 1. juni, alt etter om det er tidlig eller sen vår. Om dette gjennomføres 2 år på rad ser det ut til at smitten holder seg vekke et par år, men beitesmitten kan bygge seg opp igjen. Søk råd hos veterinær hvis sauene går på hjemmebeite om sommeren. I visse områder kan mengden orm hos lam som kommer tilbake fra fjellbeite vere så høyt at de bør få ormekur før det slipper inn på hjemmebeite.
Larvene som klekkes på våren dør ut gradvis hvis det ikke blir spist av lam. En tidlig vår i beitet, med lang tid mellom larveklekkingen og lammenes første beiting vil derfor gi et lavere smittepress. Beiter som i fjoråret bare ble gresset på av voksne sauer medfører liten fare, da voksne sauer vil ha utviklet immunitet mot parasitten og ikke var bærer av voksne eggproduserende parasitter. De aller tryggeste beitene er de med nytt gress som er vokst opp etter pløying av beitet.
Nybo kapell

Nybo kapell er det tidligere gravkapellet på det som nå er Sandefjords hovedgravlund. Gravlunden ble først tatt i bruk som avlastning for kirkegården ved Sandar kirke, som ikke er så langt unna, men den betjener nå hele kommunen. Nybo kapell ble i 2000 avlastet av Orelund kapell.
Ingrid Furuseth

Bakgrunn

Furuseth ble født og vokste opp på gården Furuset i Stor-Elvdal. Hun fikk en bred utdannelse fra blant annet Cornell University i USA, Sorbonneuniversitetet i Paris Frankrike og i Norge. Hun studerte landbruk og Mensendieck-terapi. Etter krigen arbeidet hun med egen praksis som Mensendieck fysioterapeut.

Hjemmefronten

Furuseths møte med motstandsarbeid fikk hun mens hun bodde hos stortingsrepresentant og høyremann Johan H. Andresen i Oslo. Senere ble hun en nær og viktig medarbeider til Jens Chr. Hauge. Furuseth hadde i det siste halvåret av krigen en sentral rolle som mellomledd mellom antinazistiske tyske offiserer og Hauge i Hjemmefrontens ledelse. Hun var kontakten til e-majoren og norgesvennen Frithjof Hammersen i Wehrmachts hovedkvarter på Lillehammer. Hammersen brukte Furuseth til å få levert viktige opplysninger om tysk planer, plassering av styrker og eventuelle nordmenn de hadde i søkelyset.
I Jens Chr. Hauges bok «Frigjøringen», er ikke Ingrid Furuseth navngitt, mens hun i 1994-utgaven nevnes som en «uredd og dyktig kvinnelig medarbeider». Han forklarer at hun arrangerte møter med Hammersen på forskjellige steder i Oslo. Ifølge Furuseths egne memoarer hadde Hauge beskrevet henne som «den best informerte kvinne i landet».
Ingrid Furuseth døde 92 år gammel i 1992 uten at hennes arbeid med motstandsarbeid under krigen ble særlig kjent. Furuseths erindringer fra krigen ble utgitt på forlaget Andresen & Butenschøn i september 2007 med tittelen «Kvinne mellom frontene». Historikerne professor Tore Pryser, og dr.philos Anton Fredrik Andresen bidrar i boken med forord og kommentarer.
Hun forble ugift.
Hagbart Kylland

Hagbart Kylland var en norsk lokalpolitiker. Han var ordfører i Drammen.
Strond

Strond er et sted på Færøyene. Det ligger i Klaksvíkar kommuna på Borðoy, og er forbundet med Haraldssund på Kunoy via en veidemning. Strond var tidligere en bebodd bygd, første gang nevnt skriftlig i 1584. Rundt 1930 ble bygda avfolket, og siden har ingen bodd der. I dag er stedet best kjent for å huse et viktig kraftverk, Strond kraftverk.
Malgobek

Malgobek (russisk: Малгобек, ingusjetisk: МагIалбике – Maġalbike) er en by i Republikken Ingusjetia i Russland. Den ligger rundt 45 km nordvest for republikkhovedstaden Magas. Innbyggertall: 43 442 (est. 2006), 41 876 (folketelling 2002), 20 400 (folketelling 1989).
Malgobek ble grunnlagt i 1935 som en bosetning for arbeidere ved de nylig oppdagede oljefeltene i nærheten. Bystatus ble innvilget i 1939.
Under andre verdenskrig ble Malgobek okkupert av tyske tropper fra 12. september 1942 til 3. januar 1943, da den ble tatt tilbake av Den røde armé.
I løpet av 1990-tallet ble byens innbyggertall fordoblet, som følge av tilstrømming av flyktninger fra krigshandlingene i naborepublikken Tsjetsjenia.
Foruten oljevirksomheten til selskapet Ingusjneftegasprom finnes virksomheter innen treforedling og næringsmiddelindustri.
Sükhbaatar (provins)

Sükhbaatar er en av Mongolias 21 provinser.
Northeast kraftverk

Northeast kraftverk  er et varmekraftverk i Jackson County i Missouri, USA. Anlegget har en installert produksjonskapasitet på 648 MW, fordelt på 9 turbiner. Operatør er energiselskapet Kansas City Power & Light Co LLC. 
Kraftverket stod ferdig utbygd i 1972, med senere utvidelse i 1977. Brenselkilden er hovedsakelig fyringsolje.
Mannen på balkongen

Handling

I de offentlige parkene i Stockholm har det vært en serie ran og når en liten jente blir funnet seksuelt misbrukt og så drept begynner Beck og gruppen hans begynner å jage raneren, selv om det var usannsynlig at han var ansvarlig for det pedofile angrepet. Han var i det minste et viktig vitne for det som viser seg bare å være det første av en serie mord.
Palaeophileurus

Utseende

Middelsstore, avlange, svarte hornbiller. Hodet er uten horn. Pronotum er svært grovt punktert, men uten midtfure eller knøler. Dekkvingene er matt svarte.
Artene i denne slekten er svært like og kan bare skilles med sikkerhet på hannenes kjønnsorganer, hunnene er neppe mulig å bestemme sikkert til art utfra utseendet.

Levevis

Larvene utvikler seg under barken på døde trær, mest løvtrær. De ser ut til å leve mest av andre insekter og vokser raskt, utviklingen tar ca. 4 måneder.
De voksne billene er aktive rovdyr som dreper og spiser andre insekter, men de spiser trolig også en del frukt. De kan leve opptil tre år som voksne.

Utbredelse

Gruppen er utbredt i det nordlige Sør-Amerika.
Elster (glasial)

Elster glasial var en svært kald periode i midtre pleistocen. I USA trengte isen helt fram til Douglas County, Kansas, i Europa til London og Slovakia.  Elster er den eldste glasiale perioden som med sikkerhet kan dokumenteres med avleiringer i Danmark og store deler av Nord- og Midt-Tyskland. 
Elster avløste den lange og gjennomsnittlig noe varmere perioden som kalles cromer-komplekset og ble etterfulgt av holstein interglasial. Sammenfallende i tid er Angli i Storbritannia, Kansas i USA  og Mindel i Alpene. Dateringen av elster er usikker, men nyere forskning korrelerer perioden med det globale marine oksygenisotop-stadiet MIS 12 og skal da dateres til tidsrommet fra 400 000 til 320 000 år før vår tid.

Navn og begrepshistorie

Geologen Konrad Keilhack kalte i 1910 opp perioden etter Weiße Elster, en bielv til Saale. Han pekte imidlertid ikke ut en typelokalitet, så den europeiske kvartærstratigrafiske sub-kommisjon fastsatte en profil ved Voigtstedt, Kyffhäuserkreis i Thüringen som en lekto-stratotypelokalitet (dvs. utpekt i ettertid). Siden perioden inneholdt varmere tidsavsnitt snakker enkelte forskere om elster-komplekset, noe andre betrakter som en lite treffende betegnelse da perioden ikke inndeles i interglasialer.

Forløp og inndeling av elster

Etter cromer-kompleksets siste interglasialtid falt temperaturen markert. I lekto-stratotypeprofilen ligger elster-lagene over skiktene fra voigstedt-interglasialen, det siste tidsavsnittet i cromer. Likevel er grensen problematisk; Litt et al. (2007) mener at en del taler for at voigstedt ikke er cromer-kompleksets siste interglasial, men er en eldre interglasialtid innenfor cromer. Er det korrekt må man regne med en større tidsluke mellom voigstedt og elster. 
Under elster høyglasial, et tidsavsnitt på 65 000 år, var det minst to store isframstøt som på sine maksima nådde helt fram til tyske Mittelgebirge. Under elster senglasial skjedde det i løpet av 15 000 år en forsiktig oppvarming med tre interstadialer (varmere perioder) hvor furu-, gran- og bjørkeskog bredte seg i Nord-Tyskland. Disse tre interstadialene ble avbrutt av to stadialer (korte isframstøt).
I motsetning til de senere nedisningsperiodene finnes det ikke endemorener som markerer elsterisens maksimale utstrekning. I vest slettet et enda større isframstøt under saale alle spor på jordoverflaten. Lengre øst rakk elsterisen lengre sør enn saaleisen, men her ble endemorenene fra elster jevnet ut av langvarige periglasiale prosesser. Utstrekningen kan likevel rekonstrueres ved hjelp av funn av flintstein som isen fraktet sørover fra Skandinavia.
I Danmark domineres avleiringene fra elster av prekvartære ledeblokker, noe som ikke er tilfelle for avleiringer fra senere istider. Det finnes spor av tre stadialer i Danmark. Den første kom fra Norge og etterlot seg ledeblokker fra Oslofeltet, den neste kom fra Midt-Sverige og etterlot seg kinnediabas, og den siste fra Østersjø-området med paleoceiske bergarter fra Baltikum. 
Den såkalte acheuléen-kulturen, som tilskrives Homo ergaster, er kjent fra Europa fra ca. 500 000 år siden til omtrent 135 000 år før vår tid.
Mimanancylus

Utseende

Mesosini er små til middelsstore, tettbygde, oftest brunspraglete trebukker.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er bare kjent fra Borneo.
Mat Zemlja

Mat Zemlja eller Mat – Syra Zemlja (kyrillisk: Мать Земля́ eller Мать – Сыра́ Земля́, Moder Jord) er en guddom som personifiserer jorden i slavisk mytologi. Hun er den slaviske varianten av jordgudinnen (Moder Jord) som forekom i forskjellige former i tidlige indoeuropeiske og andre eurasiske kulturer.

Bakgrunn

Mat Zemlja, den slaviske Moder Jord ble ansett som mor til alle levende vesen og vekster, og fruktbarhetens midtpunkt. Hun sto i kontrast til Himmelen (eller tordenguden) og ble ansett som hans make. Himmelen eller tordenguden befruktet jorden med regnet, hvoretter hun gav høst, (grøde). Hun utgjør en sentral del av den tredelte verdenen (himmelen – jorden – underjorden), befolket av mennesker og dyr. Hun symboliserer opphavet for kvinnelig fruktsomhet og moderskap.
Falerum

Falerum er et tettsted i Åtvidaberg kommune i Östergötlands län i landskapet Småland i Sverige. I 2010 hadde tettstedet 242 innbyggere.
Dødis

Dødis er breis som er blitt isolert fra den aktive breen og som derfor ikke beveger seg mer. Vanligvis er dødis dekt av sedimenter.

Begrepsavklaring

På fagspråket er det vanlig å skille mellom dødis og stagnerende is. Sistnevnte kan i enkelte tilfeller henge sammen med den aktive breen, og er uansett ikke dekt av sedimenter. Dødis har derimot mistet kontakten med den aktive breen og er dekt, eller i ferd med å bli dekt, av sedimenter – stort sett smeltevannssand fra breen.

Tilblivelse

Dødis oppstår ved at isen fra den tilbaketrekkende breen ikke tiner like mye alle steder. Selv etter at det meste av isen er borte kan det ligge igjen små og store isblokker i tidligere bredekte områder. Isrestene blir liggende lengst i senkninger i terrenget, eksempelvis i tunneldaler, der de i blant blir opphav til bredemte sjøer. Materiale, hovedsakelig sand, som føres med breens smeltevann, legger seg ved og tilslutt over isblokkene som blir til dødis.

Konservering og nedsmelting

Siden sandlaget isolerer mot solinnstrålingen, smelter dødis vanligvis svært langsomt. I permafrost kan dødisen konserveres i årtusener, det er dokumentert 70 000 gammel dødis i Nordvest-Sibir. Først med enda varmere klima vil permafrosten og dermed dødisen tine.
For dødis ved breer uten permafrost i nærheten vil avsmeltingen avhenge av de klimatiske forholdene, av sol/skyggeforhold i dype daler og på mengde av de overliggende sedimentene. Også i disse tilfellene kan det ta flere tiår før dødisen er smeltet vekk.
Når avsmeltingen er kommet i gang vil grunnen over dødisen synke sammen slik at det oppstår en ofte rund dødisgrop. Dersom bunnen ligger under grunnvannspeilet og dødisgropa er fylt av vann, kalles den en grytehullsjø.
Dødislandskap finner vi flere steder i Norge, for eksempel rundt Gardermoen og på Grimsmoen.